Pravilnik o izmjenama i dopunama Pravilnika o provedbi Provedbene Uredbe Komisije (EU) 2017/373 o utvrđivanju zajedničkih zahtjeva za pružatelje usluga upravljanja zračnim prometom/pružatelje usluga u zračnoj plovidbi i drugih mrežnih funkcija za upravljanje zračnim prometom i za njihov nadzor će na e-savjetovanju biti objavljen 15 dana.

Rok za savjetovanje s javnošću je skraćen zbog izvanrednih okolnosti, odnosno ispunjenja obveze Republike Hrvatske prema Agenciji Europske unije za sigurnost zračnog prometa (dalje u tekstu: EASA). Naime, predmetnim Pravilnikom utvrđuju se kriteriji za određivanje potrebe za pružanjem operativnih usluga u zračnom prometu u zračnom prostoru Republike Hrvatske, čime se otklanja nalaz koji je dignut Republici Hrvatskoj prilikom standardiziranog nadzora EASA-e tijekom 2023. godine. Za izradu Pravilnika bila je potrebna suradnja više tijela, odnosno Hrvatska agencija za civilno zrakoplovstvo i Hrvatska kontrola zračne plovidbe zajednički su izradili predmetne kriterije te su ih potom predložili Nacionalnom povjerenstvu za upravljanje zračnim prostorom, koje je iste prihvatilo na sastanku održanom 4. lipnja 2024. godine. Nacionalno povjerenstvo za upravljanje zračnim prostorom osnovano je od strane Vlade u cilju učinkovitog strateškog upravljanja zračnim prostorom, a radi pripreme prijedloga bitnih za upravljanje zračnim prostorom.

Uzimajući u obzir način donošenja predmetnih kriterija, dugotrajnost i složenost procedure za otklanjanje nalaza te približavanje roka koji je EASA odredila za otklanjanje nalaza, a koji pada na dan 29. studenog 2024.godine, rok za savjetovanje s javnošću je skraćen s 30 dana na 15 dana.